Document ID: /roh_data/filtered/fineweb-2-filterrobots_roh.jsonl.gz/44737

Cumenzà ha tut tenor plan. La Svizra è stada durant l'emprima mesadad la pli ferma equipa – n'ha dentant malgrà intginas bunas schanzas betg pudì far igl 1:0. Suenter pausa èn ils giugaders svizzers vegnids ferm ord la cabina e Breel Embolo, ch'ha giugà ina ferma partida, ha sajettà il 1:0 suenter ina flanca da Shaqiri. Silsuenter ha la squadra da Petkovic dentant pers in zic la concentraziun. Ils Valisans èn vegnids pli e pli ferms ed han pudì egualisar la partida entras Moore. Bain avessan els schizunt pudì sajettar il 1:2 ord vista da la Svizra.
Cun la midada da Gavranovic en las ultimas minutas da la partida è quella puspè sa midada. Ils Svizzers han giu bunas schanzas e han entras Gavranovic schizunt fatg il 2:1 – ma l'attatgader è stà egl offsides. Silsuenter ha il goli da la Valisa Danny Ward, anteriur goli tar Liverpool, anc fatg intginas bunas paradas ed uschia salvà a la Valisa il 1:1.
Segunda partida cunter l'Italia
Per la Svizra hai uss num far valischa ed ir a Roma. En la chapitala taliana frunta la Svizra en sia segunda partida la mesemna sin la «squadra azzurra» ch'ha gudagnà en l'emprima partida dal campiunadi europeic cun 3:0 cunter la Tirchia.